ચા અંગે પ્રચલિત અને વૈશ્વિક માન્યતા મુજબ લગભગ ઇ.સ. પૂર્વ 2700માં ચીનના રાજા શેન નુંગ પોતાના બગીચામાં બેઠા બેઠા ગરમ પાણી પીતા હતા. તેવામાં હવામાં ઉડતું એક પાન તેમના કપમાં આવી પડ્યું અને તરત જ પાણીનો કલર બદલાવા લાગ્યો. આ સાથે જ તેમાંથી એક ખાસ પ્રકારની મહેક પણ આવવા લાગી. જેથી રાજાએ તેને ચાખ્યું તો તેનો સ્વાદ તેમને ખૂબ ભાવ્યો અને આ રીતે થઈ ચાની શોધ. તો બીજી એક કથા અનુસાર છઠ્ઠી શતાબ્દીમાં ચીનના હુનાન પ્રાંતમાં ભારતીય બૌદ્ધ ભિક્ષુ બોધીધર્મ ઉંઘ્યા વગર ધ્યાનમાં લીન રહેતા હતા. આ માટે તેઓ એક ખાસ પ્રકારના ઝાડના પાંદડા ચાવતા હતા. આ જ છોડને પાછળથી ચાના છોડ તરીકે ઓળખવામાં આવ્યો.